## Robert Carsen dirigix en Les Arts els assajos del seu muntatge de ‘Dialogues des Carmélites’

*** L’obra ha triomfat a Londres, Milà, Viena, Chicago, Amsterdam, Toronto i Madrid
* Carsen en l’escena i Riccardo Minasi en el podi dirigixen un equip de més de 230 artistes i músics en un dels majors reptes de Les Arts**

El Palau de les Arts Reina Sofia afronta la recta final dels assajos d’una de les grans apostes artístiques de la temporada 2024-2025, la producció de Robert Carsen de *Dialogues de Carmélites*, l’òpera de Francis Poulenc sobre les setze carmelites guillotinades durant el Terror de la Revolució Francesa.

El director canadenc, que es troba a València des del mes de desembre passat, presentarà un dels treballs més icònics de la seua carrera, que ha contribuït a consolidar la seua reputació com un dels directors d’escena més importants dels últims 30 anys.

La versió de *Dialogues de Carmélites* de Robert Carsen és considerada la producció de referència de l’obra de Poulenc des que es va estrenar en 1997. L’ús magistral per part de Carsen de l’espai, la llum, junt amb la seua excepcional direcció d’intèrprets, han commocionat Londres, Milà, Viena Chicago, Amsterdam, Toronto i Madrid, entre altres.

Després de l’excel·lent acolliment d’*Elektra*, en 2020, i d’*Orfeu ed Euridice*, en la temporada passada, el muntatge de Carsen planteja un dels majors reptes artístics en la història recent de Les Arts, amb més de 230 músics i artistes en una sola producció: 25 intèrprets solistes, 59 cantants del Cor de la Generalitat, 75 figurants i 77 músics de l’Orquestra de la Comunitat Valenciana (OCV) en el fossat.

*Diàlegs de Carmelites* també suposa un desafiament en l’àmbit tècnic. La seua representació necessita un espai escènic útil de 700 metres quadrats -xifra rècord en el passat més immediat de Les Arts- per a albergar l’escenografia de Michael Levine. Este espai està limitat per tres murs impressionants de 17 metres d’altura, el pes dels quals oscil·la entre 1 i 1,5 tones, i que es mouen de manera constant durant l’espectacle per a configurar els requisits escènics del drama.

Riccardo Minasi lidera l’apartat musical. Després de les seues celebrades incursions amb l’OCV, el fundador de la prestigiosa orquestra Il Pomo d’Or dirigirà per primera vegada en la seua carrera l’escruixidora partitura de Poulenc, considerada com a única en el seu gènere pel seu singular llenguatge musical que fa que l’espectador senta de primera mà l’emoció i el sofriment pel qual les protagonistes transiten fins al seu tràgic final.

En el nodrit elenc vocal que necessita *Diàlegs de Carmelites* torna a Les Arts la veterana diva Doris Soffel, brillant Klytämnestra en l’*Elektra* de 2020 i excel·lent comtessa en La dama de piques en 2023, per a interpretar el lluït paper de Madame de Croissy.

Debuten en el teatre d’òpera valencià algunes de les veus amb més projecció en el repertori francés, com les sopranos Ambur Braid (*Madame Lidoine*) i Alexandra Marcellier (*Blanche de la Force*), junt amb el tenor Valentin Thill (*Le Chevalier de la Force*), acompanyats de reconeguts intèrprets com el baix Nicolas Cavallier (*Le Marquis de la Force*) i la mezzosoprano Michèle Losier (*Mère Marie de l’Incarnation*).

*Dialogues des Carmelites*, de Francis Poulenc, es representarà els dies 23, 25, 28 i 31 de gener i el 2 de febrer de 2025 en la Sala Principal de Les Arts.

Fecha: 06/01/2025